b'\n_START_ARTICLE_\nHalogen\n_START_SECTION_\nNastanek imen\n_START_PARAGRAPH_\nNaziv halogen se je prvi\xc4\x8d pojavil v osemnajstem stoletju v francoski znanstveni literaturi. Beseda je nastala iz gr\xc5\xa1kih besed hals (morje) in halas (sol) in pripone \xe2\x80\x93gen (generirati, tvoriti). Izraz halogen torej pomeni element, ki (s kovinami) tvori soli._NEWLINE_Ime fluor je nastalo iz latinske besede fluere, ki pomeni "pretakati se", klor iz gr\xc5\xa1ke besede \xcf\x87\xce\xbb\xcf\x89\xcf\x81\xc3\xb3\xcf\x82 (hl\xc3\xb4ros), ki pomeni "svetlozelen", brom iz gr\xc5\xa1ke besede \xce\xb2\xcf\x81\xe1\xbf\xb6\xce\xbc\xce\xbf\xcf\x82 (br\xc3\xb3mos), ki pomeni "smrdi (po kozah)", jod iz gr\xc5\xa1ke besede \xce\xb9\xcf\x8e\xce\xb4\xce\xb7\xcf\x82 (iodes), ki pomeni "vijoli\xc4\x8dast" in astat iz gr\xc5\xa1ke besede \xce\xac\xcf\x83\xcf\x84\xce\xb1\xce\xb6\xce\xae\xcf\x82 (astathes), ki pomeni "nestalen".\n_START_SECTION_\nNahajali\xc5\xa1\xc4\x8da\n_START_PARAGRAPH_\nHalogeni elementi so zelo reaktivni, zato jih v naravi najdemo samo v spojinah ali v ionski obliki. Halogenidne ione in oksoanione, na primer jodatni ion IO\xe2\x82\x83\xe2\x81\xbb, najdemo v mnogih mineralih in v morski vodi. Halogenirane organske spojine so sestavine nekaterih naravnih snovi v \xc5\xbeivih organizmih._NEWLINE_Astat najdemo v naravi v neznatnih koli\xc4\x8dinah kot nestalni produkt radioaktivnega razpada urana, astato-urana in torija.\n_START_SECTION_\nReaktivnost\n_START_PARAGRAPH_\nHalogeni so zelo reaktivni in kot taki \xc5\xa1kodljivi in v ve\xc4\x8djih koli\xc4\x8dinah smrtno nevarni za \xc5\xbeive organizme. Njihova reaktivnost je posledica sedmih elektronov na zunanji orbitali, kar pomeni, da jim do popolne zgradbe zunanje orbitale manjka samo en elektron. Manjkajo\xc4\x8di elektron dobijo s kemijsko reakcijo z drugimi elementi._NEWLINE_Fluor je najbolj elektronegativen element in spada med najbolj reaktivne elemente. Najeda tudi zelo inernetne snovi, na primer steklo, ker v prisotnosti \xc5\xbee zelo majhne koli\xc4\x8dine vode tvori silicijev tetrafluurid (SiF\xe2\x82\x84). Steklena laboratorijska posoda za shranjevanje fluora mora biti zato popolnoma suha ali izdelana iz teflona, bakra, niklja ali jekla. Fluor namre\xc4\x8d na kovinskih povr\xc5\xa1inah tvori za\xc5\xa1\xc4\x8ditni sloj obstojnih kovinskih fluoridov. Fluor je zelo strupen in se spaja celo s te\xc5\xbejimi \xc5\xbelahtnimi plini._NEWLINE_Klor in jod ubijata potencialno \xc5\xa1kodljive mikroorganizme in se zato uporabljata za dezinfekcijo pitne vode, plavalnih bazenov, sve\xc5\xbeih ran in ko\xc5\xbee (jod) in posode. Klor se kot natrijev hipoklorit (NaOCl, po doma\xc4\x8de varikina) uporablja tudi za beljenje tkanin, celuloze in papirja.\n_START_SECTION_\nVodikovi halogenidi\n_START_PARAGRAPH_\nVsi halogeni tvorijo z vodikom binarne spojine vodikove halogenide: HF, HCl, HBr, HI in HAt, katerih vodne raztopine so, razen HF, mo\xc4\x8dne kisline. Astatovodikove kisline (HAt) se obi\xc4\x8dajno ne uvr\xc5\xa1\xc4\x8da med halogenvodikove kisline, ker je zaradi ekstremne nestabilnosti astata zaradi razpada alfa tudi sama izredno nestabilna.\n_START_SECTION_\nInterhalogene spojine\n_START_PARAGRAPH_\nHalogeni elementi med seboj reagirajo in tvorijo interhalogene spojine. Dvoatomne spojine, na primer BrF, ICl in ClF se v nekaterih primerih obna\xc5\xa1ajo kot \xc4\x8disti halogeni, v nekaterih primerih so njihove lastnosti nekje med lastnostmi njihovih star\xc5\xa1evskih elementov, v nekaterih primerih pa so v njihovem popolnem nasprotju: Cl\xe2\x82\x82 in I\xe2\x82\x82 sta, na primer, topna v nepolarnem topilu CCl\xe2\x82\x84, ICl pa ne, ker je zaradi razlike v elektronegativnosti Cl\xe2\x82\x82 in I\xe2\x82\x82 molekula ICl polarna.\n_START_SECTION_\nHalogenirane organske spojine\n_START_PARAGRAPH_\nHalogenirane organske spojine (organski halogenidi) so v naravi bolj redke, v sintetskih organskih spojinah pa so kar dobro zastopane, predvsem med organskimi topili in plasti\xc4\x8dnimi masami (PVC, PTFE). Najpogostej\xc5\xa1i halogen je klor, ki se kot kloridni ion Cl\xe2\x81\xbb nahaja tudi v \xc4\x8dlove\xc5\xa1kem organizmu. Najve\xc4\x8d ga je v \xc5\xbeelod\xc4\x8dni kislini (kot HCl) in v mo\xc5\xbeganih, v katerih igra klju\xc4\x8dno vlogo pri delovanju inhibitornih nevrotransmiterjev GABA (derivati gama-aminomaslene kisline). Jod je v sledovih potreben za tvorbo hormonov \xc5\xa1\xc4\x8ditnice, na primer tiroksina. Fluor in brom za \xc4\x8dlove\xc5\xa1ki organizem nista esencialna elementa, \xc4\x8deprav majhne koli\xc4\x8dine fluora ugodno vplivajo na odpornost zobne sklenine.\n_START_SECTION_\nPolihalogenirane spojine\n_START_PARAGRAPH_\nPolihalogenirane spojine so umetno proizvodene spojine z ve\xc4\x8d substituiranimi halogeni, ki imajo zelo \xc5\xa1iroke mo\xc5\xbenosti uporabe. Mnoge spojine so kancerogene in se akumulirajo v organizmih. Najbolj \xc5\xa1kodljive spojine so PCB (poliklorirani bifenili), PBDE (polibromirani difenil etri) in PFC (perfluorirane spojine), obstoja pa \xc5\xa1e mnogo drugih.'